KISKŐRÖS VÁROS POLGÁRMESTERE



ELŐTERJESZTÉS
( a Képviselő-testület 2013. május 9-i rendkívüli ülésére)

Tárgy: A 2013. évi szociális nyári gyermekétkeztetés biztosítására támogatás igénylése

A települési önkormányzatok részére szociális nyári gyermekétkeztetés céljából 2013. évben nyújtott támogatás igénylésének, döntési rendszerének, folyósításának, felhasználásának és elszámolásának részletes szabályairól szóló 30/2013. (IV.30.) EMMI rendelet szerint az önkormányzat a rendszeres gyermekvédelmi kedvezményben részesülő kiskorú gyermekek részére támogatást igényelhet a szociális nyári gyermekétkeztetés biztosításához.

A támogatás feltétele, hogy a települési önkormányzat vállalja:
· 2013. június 17-étől 2013. augusztus 30-áig terjedő időszakban,
· legalább 44, legfeljebb 54 munkanapon keresztül,
· rendszeres gyermekvédelmi kedvezményben részesülő kiskorú napi egyszeri melegétkeztetését,
· ingyenesen vagy kedvezményesen  a gyermekek védelméről és a gyámügyi igazgatásról szóló 1997. évi XXXI. törvény 151. § (1) bekezdés g) pontja alapján, és
· az ételt az alapanyag megvásárlására fordított támogatási összeg legalább 30 %-ának megfelelő értékben mezőgazdasági őstermelő, kistermelő, családi gazdálkodó vagy mikrovállalkouzás által megtermelt vagy előállított alapanyagból biztosítja.

Egy rászoruló gyermekre legfeljebb 440,- Ft/nap támogatás igényelhető. 
A támogatás formája vissza nem térítendő támogatás.
Az igénylés benyújtásának határideje: 2013. május 16.

A szabályozás különbséget tesz a leghátrányosabb helyzetű, a hátrányos  helyzetű és az ilyen minősítéssel nem rendelkező települések által igényelhető támogatás között, meghatározva, hogy mely esetekben és milyen mértékű támogatás igényelhető.  

Kiskőrös nem rendelkezik a jogszabály alapján leghátrányosabb, illetve hátrányos minősítéssel, ezért az Önkormányzat : 
· a rászoruló gyermekek legfeljebb 25 %-a után saját forrás nélkül is igényelhet támogatást, illetve
· a 25 % szerinti létszámon felül annyi rászoruló gyermek után igényelhet támogatást, ahány rászoruló gyermeknek önerőből történő étkeztetését a támogatási kérelmében vállalja.

A nyári gyermekétkeztetés iránti igényeket a települési önkormányzat jegyzője a gyermekjóléti szolgálat közreműködésével méri fel 2013. május 10-ig.

Jelenleg rendszeres gyermekvédelmi kedvezményben 458 fő kiskorú gyermek részesül. Az elmúlt években a rendszeres gyermekvédelmi kedvezményben részesülő gyermekek közül 100 fő részesült ingyenes nyári gyermekétkeztetésben. Önerő biztosítása nélkül is lehetőség van arra, hogy idén is 100 kiskorú gyermek részesülhessen a nyári szociális gyermekétkeztetésben, ezért javaslom, hogy a 100 kiskorú gyermek részére igényeljük meg a támogatást.
Ez azt jelenti, hogy 100 gyermek részére, 44 munkanapon keresztül biztosított étkeztetés esetén  1.936.000,- Ft támogatás igényelhető.

Az egyes önkormányzatokat megillető támogatás összegéről a gyermek és az ifjúság védelméért felelős miniszter 2013. június 6-áig dönt. A támogatás pontos összegét a miniszter a beérkező igények, a rendelkezésre álló forrás, valamint a miniszteri rendeletben meghatározott egyéb feltételek figyelembevételével határozza meg. A rendeletben meghatározott feltételeket teljesítő önkormányzatok részére a miniszter legalább a települési önkormányzat által a támogatási kérelmében megjelölt támogatási összeg 24 %-ának megfelelő összegű támogatást állapít meg.
Ennek megfelelően az igényelt 1.936.000,- Ft összeg 24 %-a, vagyis 464.640,-Ft a garatált támogatási összeg. Ebben az esetben 24 kiskorú gyermek szociális nyári gyermekétkeztetése biztosítható.

A fentiek alapján javaslom, hogy  a Képviselő-testület a 2013. évi szociális nyári gyermekétkezetetés biztosítására  a támogatás igénylése érdekében a határozta-tervezetben foglaltak szerint döntsön. 


Kiskőrös, 2013. május 6.



                                                                                      Domonyi László sk
                                                                                       Polgármester


HATÁROZAT-TERVEZET

1./A Képviselő-testület egyetért azzal, hogy a települési önkormányzatok részére szociális nyári gyermekétkeztetés céljából 2013. évben nyújtott támogatás igénylésének, döntési rendszerének, folyósításának, felhasználásának, elszámolásának és ellenőrzésének részletes szabályairól szóló 30/2013. (IV.30.) EMMI rendelet 2. §-ában foglaltakat vállalva, 100 fő rendszeres gyermekvédelmi kedvezményben részesülő kiskorú gyermek részére, 44 munkanapon keresztül, 1.936.000,-Ft összegű igényelt támogatásból, önerő biztosítása nélkül, biztosítsa az önkormányzat a szociális nyári  gyermekétkeztetést.

2./ A Képviselő-testület felkéri a polgármestert, hogy a költségvetési rendelet soron következő módosítását - a fentiek figyelembevételével - terjessze elő.

 3./ A Képviselő-testület felhatalmazza a polgármestert, hogy a támogatás igénylésével kapcsolatos szükséges intézkedéseket tegye meg.


Felelős: 	Polgármester
Határidő:	2013. május 16.

